text: Lidt royal har man da lov at være
  16 juli 2019 kl. 19.27
  Siden 1936 er medlemmer af kongehuset blevet klippet i en bestemt frisørsalon i Gråsten, og sådan er det stadig.
  Da Karina Hansen overtog Husets Frisør i Gråsten for 5 år siden, fulgte meget andet med huset. Kongehuset for eksempel. Frisørsalonen er indrettet med en afdeling for os almindelige dødelige, og så en hvor dronninger, prinsesser og prinser kan få ordnet håret i fred og ro.
  - Vores kunder beder tit om lov til lige at kigge ind i de royale gemakker, fortæller Karina Hansen til TV SYD.
  Der er endda endnu en salon med elguitarer og popplakater. Det er slyngelstuen, hvor prinser i tidens løb er blevet klippet.
  Karina har endnu ikke prøvet at klippe medlemmer af kongehuset. Det står en af hendes ansatte for, som hun har gjort det i 22 år.
  - Men jeg håber da, at jeg får lov til at prøve engang, fortæller Karina.
  De kongelige begyndte at komme i Husets Frisør i 1936, hvor det var en fru Ludvigsen, der stod for coiffuren.
  - Vi havde en ældre dame, der kom for at få ordnet håret. Bagefter tog hun en krone frem, som hun havde købt i Fætter BR, og sagde: Lidt kongelig har man da lov at være.
  
  